b'\n_START_ARTICLE_\nSi la vie est cadeau\n_START_SECTION_\nEurovision Song Contest\n_START_PARAGRAPH_\nDen luxembourgske kringkasteren CLT valgte \xc2\xabSi la vie est cadeau\xc2\xbb til \xc3\xa5 representere landet i Eurovision Song Contest i M\xc3\xbcnchen l\xc3\xb8rdag 23. april 1983. B\xc3\xa5de artisten Corinne Herm\xc3\xa8s og l\xc3\xa5tskrivere var franske, men CLT og tv-kanalen RTL T\xc3\xa9l\xc3\xa9vision hadde flere ganger tidligere sett til nabolandet for \xc3\xa5 velge sitt bidrag. Med unntak av Vicky Leandros var alle tidligere luxembourgske vinnere fra Frankrike._NEWLINE_I den internasjonale finalen i M\xc3\xbcnchen var Luxembourg det 20. og siste landet ut p\xc3\xa5 scenen, og avstemningen ble en tett kamp mellom blant annet Jugoslavia, Israel, Sverige og Luxembourg. Til slutt vant \xc2\xabSi la vie est cadeau\xc2\xbb med 142 poeng \xe2\x80\x93 bare seks poeng foran Israel p\xc3\xa5 andreplass. Den norske juryen ga imidlertid ingen poeng til Luxembourg. Dette er en av f\xc3\xa5 ganger med dagens poengsystem at Norge ikke har gitt poeng til vinneren \xe2\x80\x93\xc2\xa0bare i 1990 og 2011 har det samme skjedd. Sangen fikk imidlertid 12 poeng fra seks land: Frankrike, Italia, Hellas, Jugoslavia, Portugal og Israel.\n_START_SECTION_\nEtter seieren\n_START_PARAGRAPH_\nSammenlignet med vinnermelodiene \xc3\xa5rene f\xc3\xb8r, fikk \xc2\xabSi la vie est cadeau\xc2\xbb en heller laber kommersiell suksess. Sangen n\xc3\xa5dde en andreplass p\xc3\xa5 den franske singellisten og en tredjeplass i Belgia. Den tok seg ogs\xc3\xa5 inn p\xc3\xa5 listene i Irland, Sverige, Sveits og Nederland, men fikk ingen listeplassering i de fleste andre europeiske land. Heller ikke i Norge kom sangen inn p\xc3\xa5 VG-lista._NEWLINE_Corinne Herm\xc3\xa8s spilte inn sangen i en tysk versjon, \xc2\xabLiebe gibt und nimmt\xc2\xbb, og en engelsk versjon: \xc2\xabWords of Love\xc2\xbb.'